section_heading: Opis
paragraph_text: Crkva Rođenja Blažene Djevice Marije, odnosno Gospe od Konacvina, podignuta je na istočnom rubu Segeta Donjeg, van utvrđenog naselja, izvorno najvjerojatnije u razdoblju romanike. Danas je to jednobrodna crkva pravokutnog tlocrta s polukružnom apsidom, orijentirana istok-zapad, građena od pravilno klesanog kamena. Ta starija crkva bila je krajem 16. stoljeća proširena, o čemu svjedoči natpis na pročelju. Tad je ujedno nad glavnim pročeljem dodan i zvonik s renesansnom ložom. Krov crkve i apside je dvostrešan, pokriven kupom kanalicom. Glavni je brod presvođen bačvastim svodom, dok je apsida presvođena gotičkim svodom, sa zaglavnim kamenom u obliku primitivistički klesane glave.